Гилбърт Честъртън
Песен за образованието

Превод от английски: Добромир Кралчев, 2008

chitanka.info

Помня своята майка, кратка срещата бе.

Пазя спомена скъп — бисер в мойто сърце.

И обичам да мисля, че макар и тъй млад,

бих познал я при среща по широкия свят.

        Ала тя е щастлива час по час да върти

        ръчки, носещи някому много, много пари.

        А пък аз съм доволен, че нейния ден

        е свободен от тежката грижа за мен.

Нашта стая просторна украсиха без шум

с идиотски чертежи — да ни учат на ум;

и със книги за слепи — как се гледа с очи…

Но щастлива е мама, туй по всичко личи.

        Че без мен има време за безброй часове

        в оня офис огромен — „Джони Смит — синове“.

        Че успехът изисква труд и плам, а пък те

        би угаснали в грижи за невръстно дете.

Тъй щастлива е мама ден след ден да върти

колелата на чужди търговски игри.

Нашта среща едничка не надхвърли миг-два,

ала мама изпя ми все пак ето това:

        „Тихо, чеденце мое, скоро иде денят,

        в който вой и бръмчене твоя сън ще смутят.

        Разни чаркове искат грижи час подир час.

        Отговорност и вярност се очакват от нас.

Тихо, чеденце мое, спинкай сладичко днес.

Рано-рано пристигат Свобода и Прогрес.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.